**DISBIOZA INTESTINALÃ ŞI ROLUL EI ȊN INFECŢII**

Simona Alexandra Iacob

Institutul Naţional de Boli Infecţioase prof dr “Matei Balş:

Universitatea de Medicină şi Farmacie “Carol Davila”, Bucureşti

Bolile infecţioase reprezintă una din cauzele importante de deces în lume. Ȋn ciuda progresului înregistrat în diagnosticul şi tratamentul acestor boli, lupta cu germenii patogeni rămâne deschisă. Ȋn acelaşi timp, tratamentele antiinfecţioase pot promova chiar ele, uneori, infecţii grave. Ȋn acest context, redescoperirea microbiotei, după mulţi ani de la experimentele lui Mechnikov, ca factor protector în faţa germenilor patogeni, deschide o nouă cale de abordare a microbilor. Dintre aceştia, ecosistemul microbian cel mai studiat rămane cel intestinal. Trilioane de microbi intestinali ataşaţi organismului uman, aflaţi în conexiuni cu sistemul imun, apără organismul uman şi împiedică dezvoltarea unor infecţii sistemice, enterice, hepatice, sau modulează răspunsul imun la bolnavi cu imunodeficienţă. Structura microbiotei intestinale, activităţile ei, modificările disbiotice induse de numeroase boli, de abuzul de antibiotice sau chiar de simpla dietă sunt indisolubil legate de viaţa de zi cu zi.

Comunităţile de microbi răspund la toate provocările fiziologice sau patologice ca un adevarat organism care îndeplineşte funcţii multiple. Astfel, în faţa microbilor patogeni , ecosistemul intestinal resident declanşează molecule de apărare (bacteriocine), produce acizi graşi cu lanţ scurt cu rol bactericid şi imunomodulator, transformă acizii biliari în arme bactericide, anunţă sistemul imun la apariţia moleculelor antigenice specifice patogenilor declanşând astfel răspunsul imun celular şi umoral, consumă hrana patogenilor lăsându-i fără sursa energetică şi se organizează în nişe intestinale care nu mai pot fi abordate de patogenii nou veniţi. De aceea se poate considera că microbiota intestinală reprezintă una din achiziţiile cele mai preţioase obţinute pe scara evoluţiei de organismul uman iar cunoaşterea ei este o necesitate în lupta împotriva infecţiilor. Prezentarea de faţă analizează mecanismele antiinfecţioase ale microbiotei intestinale şi eşecul acestor mecanisme datorat disbiozelor intestinale, care pot fi o cauză dar şi o consecinţă a bolilor infecţioase.